ไทยประกันกวาดเบี้ย8พันล้าน
11เดือนรับแล้ว7.3พันล้าน เอสแอนด์พีให้เครดิตสูงสุด
2 ม.ค. 2555

11เดือนรับแล้ว7.3พันล้าน เอสแอนด์พีให้เครดิตสูงสุด
ไทยประกันชีวิต มั่นใจทั้งปีกวาดเบี้ยกว่า 8,000 ล้านบาท หลัง 11 เดือนเบี้ยใหม่วิ่งถึง 7,327 ล้านบาท เอสแอนด์พีคงอันดับเครดิต A- สูงสุดของธุรกิจไทย 
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต เปิดเผยว่า บริษัทคาดว่าปี 2554 ทั้งปี จะมีเบี้ยประกันภัยรับใหม่รวมอยู่ที่ 8,000 ล้านบาท เนื่องจากช่วง 11 เดือน ปี 2554 บริษัทมีเบี้ยประกันรับที่เกิดจากธุรกิจใหม่ 7,327 ล้านบาท เพิ่มขึ้นจากช่วงเดียวกันของปีที่แล้ว 8% เบี้ยประกันรับปีต่อไป 2.44 หมื่นล้านบาท เพิ่มขึ้น 9% และเบี้ยประกันรับรวม 3.18 ล้านบาท เพิ่มขึ้น 9% 
ทั้งนี้ การขายผ่านตัวแทนมีอัตราการเติบโตถึง 22% สูงกว่าอัตราการเติบโตของธุรกิจที่ 17% เป็นผลมาจากความเข้มแข็งของเครือข่ายตัวแทนที่มีอยู่กว่า 5 หมื่นคนทั่วประเทศ ขณะเดียวกันช่องทางการขายใหม่ๆ ไม่ว่าจะเป็นธนาคารพาณิชย์ หรือการขายทางโทรศัพท์ ล้วนแต่สูงเกินกว่าเป้าหมายที่ตั้งไว้
นายไชย กล่าวว่า ส่วนความมั่นคงทางการเงินและผลประกอบการที่อยู่ในเกณฑ์ดี ทำให้สถาบันจัดอันดับความมั่นคงทางการเงิน สแตนดาร์ดแอนด์พัวร์ หรือเอสแอนด์พี คงอันดับเครดิตทางการเงินของบริษัทที่ระดับ A- มุมมองมีเสถียรภาพ ซึ่งเป็นระดับที่สูงสุดของธุรกิจคนไทย จากความเข้มแข็งของเครือข่ายและตำแหน่งทางการตลาด รวมถึงการลงทุนที่มีเสถียรภาพ
ทั้งนี้ เอสแอนด์พีประเมินว่า บริษัท ไทยประกันชีวิต มีพอร์ตการรับประกันที่ใหญ่ และมีความชำนาญในการดำเนินธุรกิจเมื่อเทียบกับคู่แข่งขัน โดยมีส่วนแบ่งทางการตลาดเป็นอันดับ 2 อยู่ที่ 12.4% ในปี 2553 รวมถึงมีการขยายเครือข่ายตัวแทนอย่างต่อเนื่อง 
นอกจากนี้ แนวทางการลงทุนมีความรัดกุม มีการลงทุนในสินทรัพย์ที่มีผลตอบแทนคงที่ในพันธบัตรรัฐบาลและรัฐวิสาหกิจสูงถึง 80.4% ของสินทรัพย์ลงทุนทั้งหมด และลงทุนในเงินฝากอีก 4.8% ส่งผลให้สัดส่วนทุนที่ปรับแล้วต่อสินทรัพย์เพิ่มขึ้นเป็น 9.8% ณ สิ้นปี 2553 ซึ่งเอสแอนด์พีเชื่อว่าการที่มีกลุ่มผู้ถือหุ้นหลัก คือ ตระกูลไชยวรรณ ทำให้เกิดความยืดหยุ่นในการเพิ่มทุน และคาดว่าบริษัทจะสามารถทำให้ทุนเพิ่มขึ้นได้ภายในปี 2554
“เอสแอนด์พีประเมินว่าการบริหารจัดการความเสี่ยงขององค์กรอยู่ในเกณฑ์ที่ดี โดยเฉพาะการบริหารความเสี่ยงด้านการจัดการและการลงทุน โดยกำหนดกรอบ ERM (Enterprise Risk Management) ของตนเอง และมีคณะกรรมการด้านการบริหารความเสี่ยงโดยตรง อันเป็นผลให้การดำเนินธุรกิจของไทยประกันชีวิตมีความมั่นคงสูง” นายไชย กล่าว